Ole Stavad (S), 1999-03-23:
Som jeg har lyttet mig til det, har der fra alle partier været en positiv indgang til det her lovforslag.
Det vil jeg godt takke for.
Der har været nogle enkelte bemærkninger, som jeg vil gøre et par kommentarer til.
Hr. Kristian Jensen havde bemærkninger til kommunernes frie valg, om skatteministeren skulle blande sig i, at man lagde skatteforvaltningerne sammen.
Jeg er enig i, at det skal jeg som udgangspunkt ikke.
Det er kommunerne selv, der beslutter.
Når jeg alligevel har ment, at det er rigtigt der er en mulighed, så er det bl.a., hvis vi tager et konkret eksempel, fordi hvis to kommuner indgår i et samarbejde på tværs af regioner, så har det ganske stor betydning for hele edb-området, alle edb-systemerne.
Derfor kommer vi ind i, som vi også har været det i forbindelse med hele selskabsligningen, hvor mit signal var, at det synes jeg ikke skulle være en barriere, nogle overvejelser om, hvorvidt vi kommer til at lave regionsjusteringer i sådan en sammenhæng for ikke at have flere myndigheder inde, edb-systemer, der ikke passer sammen osv. For at vi ikke går fejl af hinanden, må jeg sige til hr. Kristian Jensen, at det er praktiske hensyn, der gør, at den mulighed er der.
Jeg håber sådan set ikke, der bliver brug for den.
Det er min indgang til det.
Hr. Frank Aaen havde bemærkninger om nogle demokratiske overvejelser.
Jeg er sådan set enig med hr. Frank Aaen i, at det er klart, at i det øjeblik, vi får kommunale fællesskaber af mange forskellige karakterer på tværs af kommunegrænserne, bliver det direkte demokrati og borgernes mulighed for direkte at holde det enkelte kommunalbestyrelsesmedlem op på nogle ting, svagere, og derfor er jeg sådan set enig med hr. Frank Aaen i, at det vel egentlig er en principiel overvejelse, vi i disse år står i.
Jeg tror på den ene side, at de fleste af os er enige om, at det er klogt, at vi giver nogle betydelige frihedsgrader, for at kommunerne kan samarbejde på enkelte områder i større eller mindre udstrækning på tværs af kommunegrænserne.
På den anden side er der den der principielle overvejelse, som jeg også synes det er rigtigt og klogt man gør sig.
Må jeg så slutte af med hr. Flemming Hansen, som jeg forstod også syntes at lovforslaget har et godt hovedindhold, men hr. Flemming Hansen sagde, at man jo skal passe på, fordi skatteministeren har en tendens til sådan at luske noget ind.
Måtte jeg bede hr. Flemming Hansen om at komme med et eksempel, hvor jeg som skatteminister har forsøgt at luske noget ind i et lovforslag.
Jeg gør mig faktisk utrolig umage med at lægge tingene meget, meget åbent frem.
Jeg mindes endog også, at hr. Flemming Hansen, hvad jeg har været meget glad for, i en række situationer har rost de lovforslag, som kommer fra Skatteministeriet, fordi vi netop gør os megen umage med, at tingene er lagt åbent og gennemskueligt frem.
Jeg synes, det er en god ting, at vi kan have åbne politiske diskussioner.
Jeg synes også, det er en god ting, at vi siger tingene præcist og tager debatten direkte.
Men hvis ikke hr. Flemming Hansen vil præcisere, hvad han mener med lusk, så vil jeg godt have mig det udtryk frabedt.
Det mener jeg simpelt hen ikke er ordentligt i en politisk debat.